CELEX: 32013D0483
Language: sl
Date: 2013-09-30 00:00:00
Title: 2013/483/EU: Sklep Sveta z dne 30. septembra 2013 o uporabi Pravilnika št. 41 Ekonomske komisije Združenih narodov za Evropo o enotnih določbah za homologacijo motornih koles glede na hrup  Besedilo velja za EGP

5.10.2013   
            
            
               SL
            
            
               Uradni list Evropske unije
            
            
               L 263/15
            
         SKLEP SVETA
   z dne 30. septembra 2013
   o uporabi Pravilnika št. 41 Ekonomske komisije Združenih narodov za Evropo o enotnih določbah za homologacijo motornih koles glede na hrup
   (Besedilo velja za EGP)
   (2013/483/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 114 in 207 Pogodbe v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Unija je s Sklepom Sveta 97/836/ES (1) pristopila k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (2) (v nadaljnjem besedilu: Revidiran sporazum iz leta 1958).
            
         
               (2)
            
            
               Namen usklajenih zahtev iz Pravilnika št. 41 Ekonomske komisije Združenih narodov za Evropo (UN/ECE) – Enotne določbe za homologacijo motornih koles glede na hrup (3) (v nadaljnjem besedilu: Pravilnik UN/ECE št. 41) je odpraviti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri takih vozilih zagotoviti visoko raven varnosti in zaščite.
            
         
               (3)
            
            
               Direktiva 2002/24/ES Evropskega parlamenta in Sveta (4) ter Direktiva 97/24/ES Evropskega parlamenta in Sveta (5) ter njeni izvedbeni ukrepi predpisujejo dopustne nivoje hrupa in izpušne sisteme ter preskusne postopke za dvo- in trikolesna motorna vozila.
            
         
               (4)
            
            
               Poglavje 9 Priloge III k Direktivi 97/24/ES vsebuje zahteve za homologacijo vozil kategorije L glede na njihove dopustne ravni hrupa in izpušni sistem. Vozila kategorije L je skupno ime za lahka vozila, kot so kolesa na motorni pogon, dvo- in trikolesni mopedi, motorna kolesa z bočno prikolico in brez nje, trikolesniki in štirikolesniki.
            
         
               (5)
            
            
               Ob pristopu k Revidiranemu sporazumu iz leta 1958 je Unija pristopila k omejenemu številu pravilnikov UN/ECE s seznama v Prilogi II k Sklepu 97/836/ES; na navedenem seznamu ni bilo Pravilnika UN/ECE št. 41.
            
         
               (6)
            
            
               Kakor je določeno v členu 3(3) Sklepa 97/836/ES in v skladu s členom 1(7) Revidiranega Sporazuma iz leta 1958, se Unija lahko odloči uporabiti enega, nekatere ali vse pravilnike UN/ECE, h katerim ni pristopila ob pristopu k Revidiranemu sporazumu iz leta 1958.
            
         
               (7)
            
            
               Primerno je, da Unija uporablja Pravilnik UN/ECE št. 41 in tako omogoči, da bodo na voljo skupne usklajene zahteve na mednarodni ravni, ki bodo olajšale mednarodno trgovino in nadomestile obstoječe zahteve za homologacijo iz poglavja 9 Priloge III k Direktivi 97/24/ES. Tako bodo evropske družbe lahko upoštevale en sklop zahtev, ki bo priznan po vsem svetu, zlasti v pogodbenicah Revidiranega sporazuma iz leta 1958 –
            
         SPREJEL NASLEDNJI SKLEP:
   Člen 1
   Evropska unija uporablja Pravilnik št. 41 Gospodarske komisije Združenih narodov za Evropo o enotnih določbah za homologacijo motornih koles glede na hrup.
   Člen 2
   Ta sklep začne veljati na dan po objavi v Uradnem listu Evropske unije.
   Člen 3
   Komisija o tem sklepu uradno obvesti generalnega sekretarja Združenih narodov.
   
      V Bruslju, 30. septembra 2013
      
         
            Za Svet
         
         
            Predsednik
         
         L. LINKEVIČIUS
      
   
   
      (1)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“) (UL L 346, 17.12.1997, str. 78).
   
      (2)  UL L 346, 17.12.1997, str. 81.
   
      (3)  UL L 317, 14.11.2012, str. 1.
   
      (4)  Direktiva 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil in o razveljavitvi Direktive Sveta 92/61/EGS (UL L 124, 9.5.2002, str. 1).
   
      (5)  Direktiva 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil (UL L 226, 18.8.1997, str. 1).